31993D0623
L 298/45
JURNALUL OFÍCIAL AL UNIUNII EUROPENE
DECIZIA COMISIEI
din 20 octombrie 1993
de stabilire a documentului de identificare (pașaportul) care însoțește ecvideele înregistrate
(93/623/CEE)
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Directiva 90/427/CEE din 26 iunie 1990 privind condițiile zootehnice și genealogice în care se desfășoară schimburile intracomunitare de ecvidee (1), în special articolul 8 alineatul (1) primul paragraf,
întrucât documentul de identificare al ecvideelor înregistrate trebuie să permită reconstituirea provenienței animalelor și să conțină toate informațiile referitoare la genealogia ecvideelor;
întrucât Consiliul adoptă în Directiva 90/426/CEE a Consiliului din 26 iunie 1990 privind condițiile de inspecție veterinară care reglementează circulația și importul de ecvidee din țări terțe (2), astfel cum a fost modificată ultima dată prin Directiva 92/36/CEE (3); întrucât, în conformitate cu directiva menționată anterior, s-au stabilit certificate de sănătate specifice pentru importurile de cai înregistrați; întrucât aceste certificate se referă la documentul de identificare (pașaport);
întrucât, în conformitate cu Directiva 90/426/CEE, documentul de identificare trebuie să fie eliberat de către autoritatea responsabilă cu creșterea sau de orice altă autoritate competentă din țara de origine a ecvideului, care gestionează registrul genealogic sau registrul de rasă al ecvideului, sau orice asociație sau organizație internațională care gestionează cai în vederea competiției sau curselor; întrucât documentul de identificare trebuie să conțină anumite informații sanitare care să permită garantarea statutului sanitar al ecvideului;
întrucât, pentru a se garanta identificarea ecvideelor înregistrate și a dispune de toate informațiile sanitare necesare, în particular, în privința vaccinării și a examenelor de laborator, este necesar să se stabilească un document de identificare;
întrucât măsurile prevăzute de prezenta decizie sunt în conformitate cu avizul Comitetului zootehnic permanent,
ADOPTĂ PREZENTA DECIZIE:
Articolul 1
Documentul de identificare al ecvideelor înregistrate trebuie să fie în conformitate cu dispozițiile prevăzute în anexă.
Articolul 2
Documentul de identificare:
-
poate să însoțească ecvideele înregistrate născute înainte de 1 ianuarie 1998;
-
trebuie să însoțească ecvideele înregistrate născute după 1 ianuarie 1998.
Articolul 3
Prezenta decizie se adresează statelor membre.
Adoptată la Bruxelles, 20 octombrie 1993.